**Tiskovna konferenca Za srce Afrike, 28. avgusta 2019**

Dovolite, da se najprej predstavim: Sem se **sestra Vesna HITI, Usmiljenka** in misijonarka že 28 let v srcu Afrike. Od tega sem 25 let delovala v Ruandi na istem misijonu, visoko v hribih na 2.000 metrov nadmorske višine med preprostim ljudstvom na podeželju. Vmes sem bila dobro leto v Burundiju, prav tako na podeželju. Koncem lanskega leta sem se v Burundi znova vrnila in sicer v Bujumburo, kjer delujem z otroci s posebnimi potrebami.

Leta v Ruandi so me vsekakor zaznamovala, saj smo misijonarji skupaj z ljudstvom doživljali globoke pretrese bratomornega ubijanja pred letom 1994, najhujše pač v tem usodnem letu 94 in huda obračunavanja v naslednjih letih. Skupaj se trudimo v delovanju za narodno spravo in se veselili vsakega napredka. Le-teh ni malo!

V zadnjih letih se je življenje v Ruandi bistveno spremenilo. Splošen razvoj je viden zlasti v glavnem mestu in v drugih večjih centrih. Žal se napredovanje na podeželju premika s prekratkimi koraki in v nelogičnih kontrastih. Tako ni nič nenavadnega opazovati mamico z dojenčkom na hrbtu, z bosimi nogami, s košaro in motiko v eni roki, v drugi pa z mobilnim telefonom na ušesu. Ob vsem tem pa se že tisočletja ni spremenil način kmetovanja, saj se vse obdeluje le z motiko.

Življenje ljudi na podeželju - tako v Ruandi kot v Burundiju - je trdo in zahtevno, ker je to pravzaprav boj za obstanek, boj za preživetje. Družine so številčne. Navadno imajo premalo obdelovalne zemlje, zato je tudi premalo hrane za vse in podhranjenost, posebej pri otrocih v starosti do 5 let, še dolgo ne bo izkoreninjena. Stopnja podhranjenosti je v Burundiju neprimerno bolj izražena, ker ima ta dežela manj zunanje pomoči in so tudi politične in ekonomske razmere bolj labilne. Ljudje so pridni in trdo delajo. Navajeni so na težke napore, dolga potovanja, večinoma vse peš. Medtem, ko matere kmetujejo doma, ali gredo v dnino k bogatejšim sosedom, gredo možje velikokrat iskat zaslužek v oddaljene kraje, kjer naj bi se bolje zaslužilo. Nekateri imajo srečo, drugi ne. Premnogi očetje ostanejo kar v tujih krajih, se ne vernejo več, matere pa se same naprej pehajo za preživetje družine.

Osnovne potrebe naših ljudi na podeželju, tako v Ruandi, kot v Burundiju so naslenje:

* imeti košček obdelovalne zemlje, ki bo omogočila družini prehrano za preživetje;
* domače živali, ki bodo predvsem vir za gnojilo zemlje in zaslužek ob prodaji;
* streho nad glavo, ker mnogi nimajo lastne hiše iz blatnih opek in plačujejo drago najemnino;
* imeti možnost šolanja otrok in
* zdravstvene oskrbe.

Od vseh dejavnikov je najpomembnejša izobrazba, ker se bo le na ta način izoblikovala boljša prihodnost. Vsa mladina si želi v šolo. Šolnina je sorazmerno draga in starši večkrat prodajo kravico, da vpišejo otroka v prvi letnik, naslednji letnik kos zemlje in tako naprej.... Če otrok napreduje in dobi službo se to obrestuje. Zna se zgoditi tudi to, da družina zaradi šolanja enega otroka ostane brez vsega. Tako se vrtijo v začaranem krogu revščine.

S pomočjo, ki prihaja iz Slovenije, sestre skušamo odgovarjati na te osnovne potrebe najrevnejših med revnimi. Vedno iščemo tiste, ki so postavljeni na skrajni rob človeške družbe. Večinoma dobro izbiramo. V sestrski skupnosti se ogromno pogovarjamo, tehtamo vse »za« in »proti«, se posvetujemo s sodelavci, ki še bolje poznajo življenje na terenu in vsakega posameznika.

Pomoč, ki prihaja preko Slovenske Karitas – akcije Za srce Afrike, pa tudi pomoč, ki prihaja preko Ministrstva za zunanje zadeve RS in iz Misijonskega središča, je porabljena predvsem za začrtane projekte, ki so namenjeni v splošni blagor vsega prebivalstva. Tu gre predvsem za dejavnosti, ki imajo daljnoročne cilje: Gradnja in vzdrževanje infrastruktur, oprema in drugi pomembni objekti.

Dolg je spisek vsega, kar se je v zadnjih letih naredilo konkretno v Ruandi in v Burundiju, pa tudi v Centralno-afriški republiki s pomočjo Slovenske Karitas, Misijonskega središča in Ministrstva za zunanje zadeve. V mojem srcu in v srcih vsega prebivalstva je globoka hvaležnost za vse, kar se je naredilo. Mnogi se sprašujejo, od kod temu malemu slovenskemu narodu tolikšna plemenitost in velikodušnost?! Rada bi naštela vsaj tista največja dela, ki so bila opravljena:

V Burundiju

* Gradnja porodnišnice in celotna obnova zdravstvenega centra v Ruzo,
* Obnova Zdravstvenega centra v Rwisabiju in pomoč podhranjenim otrokom,
* Gradnja otroškega vrtca in obnova šole v Rwisabiju;
* Gradnja osnovne šole z 12 razredi, sanitarijami, zbornico in opremo v Nyangungu;
* Gradnja jedilnice v Centru za otroke s posebnimi potrebami v Bujumburi,
* Pomoč pri gradnji srednje šole v Rukagu.

V Ruandi

* Obnova celotnega Zdravstvenega Centra v Mukungu in tudi popolna obnova porodnišnice;
* Pomoč s hrano podhranjenim otrokom v Mukungu;
* Namestitev sončnih celic, akumulatorjev in velikega TV ekrana za delo z mladino v Mukungu; Namestitev treh strelovodov; obnova vodovodne cisterne, prostorov za kantino in druga popravila – prav tako v Mukungu;
* V Kigaliju je bila zgrajena nova osnovna šola in igrišče.
* Velika dogradnja zdravstvenega centra v Musangu (prostori za hospitalizacijo in drugi potrebni objekti);
* Na področju Karongija se odvija pomemben triletni projekt, ki ga v sodelovanju s Slovensko karitas in privatnim sektorjem financira Ministrstvo za zunanje zadeve Slovenije. Ta projekt prinaša konkretne trajne ekološke, finančne in bivanjske spremembe v razvoju podeželja in daje možnost osebnemu napredovanju družinam.

V Centralnoafriški republiki

* So bili obnovljeni in dograjeni ter opremljeni prostori za porodnišnico in zdravstveni center, zgrajena ograja okoli centra;
* Podprti nakupi hrane za podhranjene otroke;
* Trenutno so v gradnji vrtine in vodnjaki, ki bodo omogočali prebivalcem dostop do pitne vode.

V vseh omenjenih krajih so se in se še izvajajo razni vzgojni programi in programi osveščanja:

* O higieni, o prehrani, predporodna, poporodna posvetovanja, cepljenje....;
* Mamice in dekleta se učijo šivanja;
* Učijo se izdelovanja mila v domačih pogojih;
* Vsi imajo možnost, da kupijo po nižji ceni kvalitetna semena (zelje, čebula, korenje, fižol....);
* Mamice, ki so obiskovale predporodne preglede in so rodile v zdravstveni ustanovi, prejmejo oblačila za novorojenčka in afriško oblačilo zase.

Vseh teh pridobitev, ki imajo za cilj skupni blagor, so ljudje veseli in hvaležni zanje, toda še bolj se jih dotakne tisto, kar je namenjeno vsakemu posamezniku - in to prav njemu osebno, njegovi družini! Na te osebne potrebe pa tako čudovito odgovarja akcija **Z delom do dostojnega življenja.** Ljudje v Afriki želijo sprememb in boljšega življenja. In to ne kar tako, da bi jim »padlo z neba«! Radi si vsakdanjo hrano in vse drugo prislužijo z delom svojih rok in v potu svojega obraza. Da, starši v Afriki želijo delati in sami preživeti svoje družine, vendar je za to bolj malo priložnosti. Na takšen način pomagamo v Ruandi na treh misijonih približno stotim družinam, in prav tako tudi v Burundiju.

**Kljub vsemu že storjenemu, je potreb vedno še v nedogled....** Toda moje oko in srce je sedaj zazrto kar samo V ENO!!! Malo sebično, mar ne? Ko sem ob koncu lanskega leta prišla v **Center AKAMURI v Bujumburi v Burundiju**, sem začutila, da moram vso ljubezen in vse svoje moči zastaviti v blagor najlepših otrok h katerim sem poslana. **Kar je moje srce premajhno,** **računam na veliko srce Slovenije in sicer preko akcije** **Za srce Afrike**.

**Center Akamuri** **je center, ki sprejema otroke s posebnimi potrebami** - z duševnimi motnjami in tudi gibalno ovirane. V samem centru jih imamo do 160. Vsak dan prihajajo z dvema avtobusoma, ki jih pobereta v bližini njihovih domov v mestu Bujumbura, v predmestju in bližnji okolici; popoldan jih zopet razvažata na njihove domove. Center Akamuri ogromno pomeni tem otrokom in njihovim staršem, saj se na ta način otroci usposabljalo za kolikor toliko normalno življenje s posebnimi potrebami, prilagojeno njihovim sposobnostim. To so res pravi sončki, katerim želimo nuditi najboljše, seveda s sredstvi, ki jih imamo na razpolago.

Za vse otroke je pripravljen prilagojen učni program. Tako imamo malo šolo, pripravno šolo za osnovno šolo in pripravo za nekatere otroke, ki bodo kasneje lahko vključeni v normalni učni program. Avtisti, otroci z dawnovim sindromom, tisti, ki imajo malo težji psihični in fizični razvoj, imajo spet svoje programe. Večje je število otrok s cerebralno paralizo in posledično z epilepisjo in tudi z drugimi posebnostmi, telesnimi in duševnimi. Tem otrokom nudimo tudi vsakodnevno fizioterapijo. Sedaj ni primernih prostorov in so premajhni.

**Zato letos želimo zgraditi in opremiti center za fizioterapijo.** Tukaj prosim Slovence, da priskočijo na pomoč preko akcije Za srce Afrike**.** Ta center ne bo namenjen samo našim otrokom, ampak tudi drugim otrokom in odraslim s takšnimi potrebami. Ker smo v četrti, ki je dokaj revna si ljudje ne morejo privoščiti, da bi plačevali fizioterapijo v privatnih centrih, bi jim mi radi nudili usluge po prilagojenih in njim dostopnih cenah. Ti dohodki bi bili lahko finančni vir za vzdrževanje aktivnosti Centra AKAMURI. Danes se Center »samofinancira« z le 10%. Vsa druga sredstva pokrivamo z raznimi projekti, ki so omejeni na določeno obdobje. Vedno pa smo še pred novimi izzivi. Potrebno bo urediti učne prostore. Žalostno je, da ti otroci nimajo enakih pogojev kot otroci, ki nimajo posebnih potreb. In prav njim bi država morala posvetiti tisto, kar je najlepše, vendar država skoraj ničesar ne prispeva.

Prepričana sem, da me je Božja Previdnost poslala na ta misijon prav s tem namenom, da bom lahko potrkala na plemenita slovenska srca. In zaupam, da bomo z darovi slovenskih src, ki so vedno tako široka, prišli do vsega tega, kar ti otroci nujno potrebujejo. Že v naprej se zahvaljujem vsem dobrotnikom, ki nas boste pri izvedbi tega projekta podprli.

Kako bi ti otroci živeli, če ne bi bilo tega Centra? V Bujumburi poznam samo dva Centra: našega in še enega za invalidno mladino s fizičnimi težavami; AKAMURI pa je po svoji specifičnosti edini v državi. Žal ne moremo doseči vseh otrok, ki bi potrebovali posebno vzgojo in terapijo. Nekaj dosežemo z Mobilno kliniko, saj gredo vsak dan tri ekipe na teren v različne kraje, kjer tem otrokom nudijo približno enake dejavnosti kot tukaj Centru. Fizioterapija, vzgoja za življenje, vključevanje v normalne šole kolikor se le da.

Invalidni otroci so bili poprej težko sprejeti v družini in okolju; še prav posebno pa otroci s psihičnimi motnjami. Po dolgoletnem osveščanju se je pogled nanje v Bujumburi bistveno spremenil in prav tako tudi na mobilnih enotah. Starše učimo kako naj sprejemajo in spremljajo te otroke. Pozitivni učinki osveščanja so otipljivi. Otroci se dobro počutijo doma in v Akamuriju.

Občutke sreče, da so v Centru sprejeti pokažejo s svojim veseljem. Ne da se opisati z besedami; to je treba doživeti.

V Centru je zaposlenih 34 oseb: fizioterapevti, pedagogi, socialni delavci, administrativni in pomožni delavci. Člani družin, ki so podprti preko Slovenske Karitas v oviru projekta »Z delom do dostojnega življenja« pomagajo pri delih, ki jih otroci sami ne morejo opraviti. Starejši otroci, kakor jih imenujemo, so na poti k samostojnosti in še vedno potrebujejo pomoč in spremljanje.

Pavel od Križa je star 9 let. Shodil s 7 leti. Do takrat se je plazil po tleh, lizal prah, umazanijo s tal. Z glavo tolkel ob zid in ima zato vso deformirano. Ko je shodil je izražal takšno veselje, da se je z vsem telesom pregibal do tal. Je avtist, a zna svojo srečo izražati na poseben način.

Še enega drugega so otroci sami poimenovali motorist, ker ima čelado, kajti z glavo tolče ob zid. Odkar je shodil, so se te motnje bistveno zmanjšale.

Novozgrajeni del Centra za fizioterapijo bo dokaj velik in sestavljen iz sledečih prostorov:

* čakalnica in štiri ordinacije: ena za zdravnika, dve za fizioterapevtske preglede in ena za manjše medicinske posege (previjanje ran, merjenje vitalnih znakov, razdeljevanje terapije proti epilepsiji);
* dvorana za fizioterapijo odraslih, kjer bo skupen prostor ter štiri individualne kabine za masaže in druge postopke;
* dvorana za fizioterapijo otrok, prostor za pripomočke ter oblačilnica s sanitarijami;
* dve oblačilnici s sanitarijami (moški & ženski), ter shramba za fizioterapevtske pripomočke;
* prostor za ergoterapijo in fino motoriko;
* mavčarna za korekcijo »O« in »X« nog;
* In še delavnica za izdelovanje ortopedskih pripomočkov.

Za nas je to velik izziv, toda z optimizmom zremo naprej in zaupamo, da bo šlo. Zato iskrena hvala vsem, ki nas boste pri tem delu podprli!

Sestra Vesna HITI Ljubljana, 27.8.2019